Snefald i Nordjylland skaber problemer for AaB inden aftenens hjemmekamp mod AGF i Superligaen i fodbold.

Et massivt snevejr i Nordjylland driller superligaklubben AaB inden mandag aftens kamp på hjemmebane mod AGF. Det har skabt problemer for AaB, at sneen ligger så tungt, at den ikke kan smeltes af varmelegemerne under banen. Det oplyser DR Nordjylland. Derfor arbejder AaB i øjeblikket på at finde frivillige, der kan fjerne sneen med skovle. Det er endnu uvist, om kampen er i fare. Der har i denne efterårssæson ikke været aflysninger af nogen superligakampe på grund af det danske vintervejr. Den jyske klassiker er en kamp mellem to mandskaber i den øverste halvdel af tabellen. AaB er nummer tre i Superligaen, mens AGF er placeret på en sjetteplads.